Document ID: 32006R1406

UREDBA SVETA (ES) št. 1406/2006
z dne 18. septembra 2006
o spremembi Uredbe (ES) št. 1788/2003 o uvedbi dajatve v sektorju mleka in mlečnih proizvodov
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti člena 37 Pogodbe,
ob upoštevanju predloga Komisije,
ob upoštevanju mnenja Evropskega parlamenta (1),
ob upoštevanju naslednjega:
(1)
V skladu s členom 34(1)(b) Uredbe Sveta (ES) št. 1290/2005 z dne 21. junija 2005 o financiranju skupne kmetijske politike (2) se zneski, ki se pobirajo ali izterjajo v skladu z Uredbo Sveta (ES) št. 1788/2003 (3), štejejo kakor namenski prejemek v smislu člena 18 Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za skupni proračun Evropskih skupnosti (4).
(2)
Za izboljšanje proračunskih napovedi in večjo prožnost upravljanja proračuna je primerno, da je dajatev, ki jo uvaja Uredba (ES) št. 1788/2003, na voljo na začetku proračunskega leta. Zato je treba sprejeti določbo za dolgovano dajatev, ki jo je treba plačati v obdobju od 16. oktobra do 30. novembra vsako leto.
(3)
Da bi bila dajatev, ki so jo države članice dolžne plačati za obdobje 2005/2006, na voljo na začetku naslednjega proračunskega leta, je primerno predvideti, da se začne zadevna določba uporabljati od 1. septembra 2006.
(4)
Za Češko, Estonijo, Ciper, Latvijo, Litvo, Madžarsko, Poljsko, Slovenijo in Slovaško (v nadaljevanju „nove države članice“) so bile referenčne količine za oddajo in neposredno prodajo prvotno določene v preglednici (f) Priloge I k Uredbi (ES) št. 1788/2003. Posledično in glede na pretvorbe, ki so jih zahtevali proizvajalci, je Komisija navedene količine prilagodila za vsako državo članico v skladu s členom 8 navedene uredbe.
(5)
Nacionalne referenčne količine za neposredno prodajo so bile določene na podlagi stanja pred pristopom novih držav članic. Zaradi procesa prestrukturiranja v mlečnih sektorjih v novih državah članicah in strožjih higienskih določb za neposredno prodajo se zdi, da so se posamezni proizvajalci večinoma odločili, da ne zaprosijo za individualne referenčne količine za neposredno prodajo. Zato so skupne individualne referenčne količine, dodeljene proizvajalcem za neposredno prodajo, občutno pod nacionalnimi referenčnimi količinami, tako da znatne neuporabljene količine ostanejo v nacionalnih rezervah za neposredno prodajo.
(6)
Za rešitev tega problema in zagotovitev uporabe količin neposredne prodaje, ki ostanejo neuporabljene v nacionalni rezervi, je treba v obdobju 2005/2006 zagotoviti enkraten prenos referenčnih količin za neposredno prodajo na referenčne količine za oddajo, če nova država članica to zahteva.
(7)
Uredbo (ES) št. 1788/2003 bi bilo zato treba ustrezno spremeniti -
SPREJEL NASLEDNJO UREDBO:
Člen 1
Uredba (ES) št. 1788/2003 se spremeni:
1.
V členu 3 se odstavek 1 nadomesti z naslednjim besedilom:
„1. Države članice so Skupnosti zavezane za dajatev, ki izhaja iz prekoračitev nacionalne referenčne količine, določene v Prilogi I, določene na nacionalni ravni in ločeno za oddajo in neposredno prodajo, in jo plačajo med 16. oktobrom in 30. novembrom po zadevnem dvanajstmesečnem obdobju v okviru omejitve 99 % dolgovanega zneska v Evropski kmetijski usmerjevalni in jamstveni sklad (EKUJS).“
2.
V členu 8(1) se doda naslednji pododstavek:
„Za obdobje 2005/2006 lahko Komisija v skladu z istim postopkom za Češko, Estonijo, Ciper, Latvijo, Litvo, Madžarsko, Poljsko, Slovenijo in Slovaško na zahtevo zadevne države članice tudi prilagodi razdelitev med ‚oddajo‘ in ‚neposredno prodajo‘ nacionalnih referenčnih količin po koncu navedenega obdobja. Ta zahteva se predloži Komisiji pred 10. oktobrom 2006. Komisija nato čim prej prilagodi razdelitev.“
Člen 2
Ta uredba začne veljati sedmi dan po objavi v Uradnem listu Evropske unije.
Člen 1(1) se uporablja od 1. septembra 2006.
Ta uredba je v celoti zavezujoča in se neposredno uporablja v vseh državah članicah.
V Bruslju, 18. septembra 2006

Labels: 17
6
15